b'\n_START_ARTICLE_\nAfri\xc5\xa1ke igre\n_START_PARAGRAPH_\nAfri\xc5\xa1ke igre, znane tudi kot Vseafri\xc5\xa1ke igre ali Panafri\xc5\xa1ke igre, so celinski ve\xc4\x8d\xc5\xa1portni dogodek, ki poteka na vsaka \xc5\xa1tiri leta pod vodstvom Afri\xc5\xa1ke unije (AU), Zdru\xc5\xbeenja nacionalnih olimpijskih komitejev Afrike (ANOCA) in Zveze afri\xc5\xa1kih \xc5\xa1portnih konfederacij (AASC)._NEWLINE_Vse tekmujo\xc4\x8de dr\xc5\xbeave so z afri\xc5\xa1ke celine. Prve igre pod imenom Vseafri\xc5\xa1ke igre so potekale leta 1965 v Brazzavillu v Kongu. Igram je Mednarodni olimpijski komite dodelil uradno priznanje kot celinskemu ve\xc4\x8d\xc5\xa1portnemu dogodku, skupaj z Azijskimi igrami in Panameri\xc5\xa1kimi igrami. Od leta 1999 so na sporedu tudi igre \xc5\xa1portnikov z invalidnostjo, tako imenovane Paraafri\xc5\xa1ke igre._NEWLINE_Vrhovni svet za \xc5\xa1port v Afriki (SCSA) je bil organizacijsko telo za igre. 26. julija 2013 je potekala izredna skup\xc5\xa1\xc4\x8dina Vrhovnega sveta za \xc5\xa1port v Abid\xc5\xbeanu v Slonoko\xc5\xa1\xc4\x8deni obali. Skup\xc5\xa1\xc4\x8dina je potekala ob robu 5. zasedanja konference ministrov za \xc5\xa1port Afri\xc5\xa1ke unije, ki se je za\xc4\x8dela 22. julij 2013, in je priporo\xc4\x8dila razpustitev vrhovnega sveta za \xc5\xa1port v Afriki in tudi prenos vseh funkcij, sredstev in obveznosti s SCSA na Komisijo Afri\xc5\xa1ke unije. Danes je organizacija Afri\xc5\xa1kih iger v domeni treh udele\xc5\xbeencev, AU (lastniki in upravljavci iger), ANOCA (zadol\xc5\xbeeni za tehni\xc4\x8dne vidike iger) in AASC (razvoj politike tr\xc5\xbeenja, sponzorstva in raziskovalna sredstva)._NEWLINE_Po izvedbi enajstih iger so se Vseafri\xc5\xa1ke igre preimenovale v Afri\xc5\xa1ke igre. Odlo\xc4\x8ditev za spremembo imena so sprejeli na seji izvr\xc5\xa1nega sveta Afri\xc5\xa1ke unije, ki je potekala v Adis Abebi v Etiopiji januarja 2012.\n_START_SECTION_\nZa\xc4\x8detki\n_START_PARAGRAPH_\nUstanovitelj sodobnih olimpijskih iger Pierre de Coubertin je zasnoval Panafri\xc5\xa1ke igre \xc5\xbee leta 1920. Kolonialne sile, ki so takrat vladale Afriki, so bili pozorne na idejo. Pomen povezovalnega vidika \xc5\xa1porta med afri\xc5\xa1kim prebivalstvom bi lahko namre\xc4\x8d povzro\xc4\x8dil zahteve za uveljavitev neodvisnosti._NEWLINE_Poskusno so bile organizirane igre v al\xc5\xbeirskem Al\xc5\xbeiru leta 1925 in v egiptovski Aleksandriji leta 1928, a so bila kljub pomembnim prispevkom s strani koordinatorjev iger prizadevanja za njihovo izvedbo neuspe\xc5\xa1na. Prvi afri\xc5\xa1ki \xc4\x8dlan Mednarodnega olimpijskega komiteja (MOK), v Gr\xc4\x8diji rojeni egiptovski atlet, \xc5\xa1printer Angelo Bolanaki, je doniral izgradnjo \xc5\xa1tadiona, vendar je do izvedbe iger pri\xc5\xa1lo \xc5\xa1ele \xc4\x8dez tri desetletja.\n_START_SECTION_\nPrijateljske igre\n_START_PARAGRAPH_\nV za\xc4\x8detku leta 1960 so francosko govore\xc4\x8de afri\xc5\xa1ke dr\xc5\xbeave organizirale Igre prijateljstva. Igre sta organizirala Madagaskar (1960) in nato Slonoko\xc5\xa1\xc4\x8dena obala (1961). Tretje igre naj bi orgnizirali v Senegalu leta 1963. Preden so bile izvedene, so se afri\xc5\xa1ki ministri za mladino in \xc5\xa1port sre\xc4\x8dali v Parizu leta 1962. Ker je bilo nekaj angle\xc5\xa1ko govore\xc4\x8dih dr\xc5\xbeav \xc5\xbee udele\xc5\xbeencev iger, so igre pripravili kot Panafri\xc5\xa1ke igre. Igre so prejele uradno priznanje s strani MOK skupaj z drugimi celinskimi igrami, kot so Azijske igre in Panameri\xc5\xa1ke igre.\n_START_SECTION_\nIgre\n_START_PARAGRAPH_\nPrve igre pod imenom Vseafri\xc5\xa1ke igre so potekale julija 1965 v Brazzavillu v Kongu. Tekmovalo je okoli 2500 \xc5\xa1portnikov iz 30 dr\xc5\xbeav. Po \xc5\xa1tevilu osvojenih medalj je bil najuspe\xc5\xa1nej\xc5\xa1i Egipt, tedaj \xc5\xa1e pod imenom Zdru\xc5\xbeena arabska republika._NEWLINE_Leta 1966 je SCSA, ki je organizacijsko vodil igre, dodelil izvedbo drugih Vseafri\xc5\xa1kih iger mestu Bamako v Maliju. Druge igre naj bi potekale leta 1969, vendar pa so izgre odpovedali zaradidr\xc5\xbeavnega udara v Maliju. Lagos, Nigerija je vstopil kot gostitelj za igre leta 1971. Te igre so bile nazadnje izvedene \xc5\xa1ele leta 1973 zaradi vojne v Biafri._NEWLINE_Leta 1977 so bile na\xc4\x8drtovane 3. igre v Al\xc5\xbeiriji, vendar so bile zaradi tehni\xc4\x8dnih razlogov odlo\xc5\xbeene za eno leto in so potekale leta 1978. Naslednje igre so bile na\xc4\x8drtovane v Keniji leta 1983, vendar so bile prestavljene na leto 1985 in na koncu izpeljane v Nairobiju leta 1987._NEWLINE_Nadalje so bile igre izvedene v \xc5\xa1tiriletnem olimpijskem ciklusu. Igre so bile organizirane v Kairu, Harareju, Johannesburgu in Abuji. Leta 2007, je Al\xc5\xbeir ponovno gostil igre in tako postal prvo mesto gostitelj, ki je drugi\xc4\x8d organiziral igre. Septembra 2011 so Vseafri\xc5\xa1ke igre potekale v Maputu, Mozambik in septembra 2015 drugi\xc4\x8d v Brazzavillu v po\xc4\x8dastitev 50. obletnice izvedbe prvih iger. Igre v Brazavillu so \xc5\xbee potekale pod imenom Afri\xc5\xa1ke igre.\n_START_SECTION_\nVpliv Vseafri\xc5\xa1kih iger\n_START_PARAGRAPH_\nPri poslovnem potovanju v Kongo, je sovjetsko-armenski diplomat Ashot Melik-Shahnazaryan dobil idejo za organizacijo Panarmenskih iger, ki so bile prvi\xc4\x8d organizirane leta 1999 in do danes skupaj \xc5\xa1estkrat.'